กลุ่มอิเล็กทรอนิกส์ช้ำ ค้าเสรีอาเซียนกระทบ
โพสต์ทูเดย์ &#8212; เปิดเสรีอาเซียนปีหน้า กลุ่มไฟฟ้าอิเล็กทรอนิกส์ครวญ ถูกรีดภาษีนำเข้าวัตถุดิบ เสียเปรียบแข่งขันราคา
22 ก.ย. 2552

โพสต์ทูเดย์ — เปิดเสรีอาเซียนปีหน้า กลุ่มไฟฟ้าอิเล็กทรอนิกส์ครวญ ถูกรีดภาษีนำเข้าวัตถุดิบ เสียเปรียบแข่งขันราคา
นายขัติยา ไกรกาญจน์ ประธานกลุ่มอุตสาหกรรมไฟฟ้าและอิเล็กทรอนิกส์ สภาอุตสาหกรรมแห่งประเทศไทย (ส.อ.ท.) เปิดเผยว่า ผลกระทบที่จะเกิดขึ้นกับกลุ่มจากการเปิดเสรีอาเซียนในปีหน้า คือ ภาระในเรื่องการจ่ายภาษี เนื่องจากสินค้าสำเร็จรูปที่ไทยผลิตเพื่อส่งออกมีภาษีเป็น 0% แต่วัตถุดิบที่ต้องนำเข้าบางรายการยังมีภาษีอยู่ เพราะเป็นสินค้าที่อยู่ในรายการยังไม่ลดภาษีเป็น 0% จึงทำให้ต้นทุนการผลิตของไทยสูงกว่าประเทศเพื่อนบ้าน
ดังนั้น พร้อมกันนี้ไทยจะต้องเจอกับข้อกำหนดทางการค้า โดยเฉพาะเรื่องมาตรฐานส่งออกสินค้าไปยังประเทศอื่นๆ ในอาเซียน เช่น มาเลเซีย สิงคโปร์ ที่ตั้งมาตรฐานสูงกว่าของไทย หากรวม 2 ปัจจัยนี้ จะทำให้ไทยแข่งขันในตลาดได้ยากลำบากยิ่งขึ้น
“เมื่อเปิดเสรีในอาเซียน กลุ่มของเครื่องใช้ไฟฟ้าและอิเล็กทรอนิกส์จะแข่งขันได้ยากขึ้นกว่าเดิม เพราะไทยต้องนำเข้าวัตถุดิบพื้นฐานจากต่างประเทศ เช่น จีน ญี่ปุ่น” นายขัติยา กล่าว
ทั้งนี้ ผู้ประกอบการได้เสนอกระทรวงการคลังยึดสูตรทางการผลิต เพื่อนำเข้าตามมาตรการของกรมศุลกากร เช่น การยกเว้นภาษีนำเข้าวัตถุดิบ ซึ่งขณะนี้มี 28 รายการ ได้รับอนุญาตยกเว้นภาษีนำเข้าแล้ว เช่น ตู้เย็น โทรทัศน์ เครื่องซักผ้า แต่ยังเหลืออีก 10 ชนิด ที่ยังเสียภาษีนำเข้าอยู่
นายขัติยา กล่าวว่า ในปีนี้การส่งออกสินค้าอิเล็กทรอนิกส์น่าจะติดลบเฉลี่ย 15% มีมูลค่า 1.33 ล้านล้านบาท ส่วนปีหน้าส่งออกจะสูงขึ้น 5-10%